
Ως δασολόγος βρήκα πολύ ενδιαφέρον το μάθημα «Προστασία Δασών». Οι σημειώσεις ήταν καλογραμμένες και με βοήθησε να συμπληρώσω τις γνώσεις μου. Η Προστασία των Δασών έχει σαν αποστολή να εξασφαλίζει, για λόγους πολιτικούς, οικονομικούς, επιστημονικούς αλλά κυρίως κοινωνικούς και ηθικούς, την προστασία δασών με ιδιαίτερα χαρακτηριστικά, το τοπίο ακέραιο και αναλλοίωτο, καθώς και την ανάπτυξη του πρασίνου και των τόπων αναψυχής. Συγχαρητήρια για την προσπάθεια σας. Γεωργία Ζάχου, Δασολόγος

Βοήθησε καθοριστικά στο επάγγελμά μου και ως νέα Διευθύντρια σχολείου και πρώην Υπεύθυνη Περιβαλλοντικής Εκπαίδευσης της ΔΔΕ Αργολίδας, αφού έτσι μπορώ να λειτουργήσω ως πολλαπλασιαστής των γνώσεων αυτών τόσο για το εκπαιδευτικό προσωπικό όσο και για το μαθητικό δυναμικό. Πιο σημαντικές διαστάσεις λοιπόν θεωρώ τη γνωστική-παιδαγωγική και την κοινωνική. Σοφία Σαρρή, Καθηγήτρια Φιλόλογος και Δ/ντρια του Γενικού Λυκείου Ερμιόνης Αργολίδας

Η απόκτηση νέων γνώσεων πάνω στο αντικείμενο της προστασίας των δασών ήταν το πιο σημαντικό για μένα καθώς, σαν οικονομολόγος, δεν είχα άμεση σχέση με το αντικείμενο. Η σωστή οργάνωση και δομή των ενοτήτων του προγράμματος αλλά και η πληρότητα του εκπαιδευτικού υλικού συνετέλεσαν στο να ικανοποιηθούν οι εκπαιδευτικοί στόχοι του προγράμματος αλλά και το πρόγραμμα να ανταποκριθεί πλήρως στις απαιτήσεις και τις προσδοκίες μου. Η εκπαιδευτική ενότητα με τίτλο «Το μέλλον των δασών και βιώσιμη δασοκομία» μου έδωσε σημαντικές και χρήσιμες πληροφορίες τις οποίες μπορώ να αξιοποιήσω στις εισηγήσεις μου ως εκπαιδευτικός. Τα στατιστικά στοιχεία, τα γραφήματα και οι πίνακες αποτελούν κίνητρο για να φτιάξω μια παρουσίαση που να εμπλέκει τους τομείς της οικονομίας και της δασοπροστασίας. Λουκία Νικολοπούλου, Οικονομολόγος
Το περιεχόμενο του μαθήματος με βοήθησε να κατανοήσω την σημαντικότητα της σωστής διαχείρισης των δασών. Με την ιδιότητα μου ως γεωπόνος και με το επιστημονικό υπόβαθρο που έχω πάρει από το Πανεπιστήμιο είμαι σε θέση να επισημάνω πως η προστασία του περιβάλλοντος δεν είναι μονοσήμαντη και αυστηρά καθοδηγούμενη. Οι δασικές εκτάσεις είναι ίσως οι μόνες εκτάσεις που δεν τυγχάνουν την δέουσα προσοχή κατά την διάρκεια του περιβαλλοντικού σχεδιασμού της εκάστοτε κυβέρνησης. Οφείλω να τονίσω πως η ενδελεχής μελέτη του μαθήματος μου άνοιξε έναν νέο δρόμο-τρόπο σκέψης για την διαχείριση και προστασία του περιβάλλοντος. Δήμητρα Ζορμπά, Γεωπόνος
Με την κρίση αξιών και τη ζοφερή οικονομική πραγματικότητα που όλοι βιώνουμε, η συγκεκριμένη θεματική ενότητα στις μέρες μας αποκτά ιδιαίτερη βαρύτητα και σπουδαιότητα. Το δάσος είναι ένα φυσικό αγαθό, με πολύπλευρη σημασία και ανυπολόγιστη αξία για τη ζωή, για τον άνθρωπο. Ένας ανανεώσιμος φυσικός πόρος με τεράστιες ανεξάντλητες δυνατότητες για την οικονομική, περιβαλλοντική, κοινωνική και πολιτιστική ανάπτυξη του τόπου, για τη δημιουργία καλυτέρων συνθηκών ζωής. Η ελπίδα είναι να δώσουμε λύσεις για την οικονομική ανάκαμψη και για την προστασία του φυσικού περιβάλλοντος εξοικονομώντας πολύτιμο χρόνο και αποτρέποντας την περαιτέρω υποβάθμισή του. Προσωπικά μου φάνηκε ιδιαίτερα χρήσιμο και στον επαγγελματικό τομέα όπου ως εκπαιδευτής της ειδικότητας «ειδικός δασικής προστασίας» σε ΙΕΚ με βοήθησε. 

Θερμά συγχαρητήρια για τις δράσεις σας. Καλές γιορτές! Χαρίσιος Νεβεσκιώτης, Πολ. Μηχανικός Α.Π.Θ. Τεχνικό Γραφείο-Μελέτες, Εκπαιδευτής-Εργαστηριακός Συνεργάτης ΤΕΙ Δυτικής Μακεδονίας, Τμήμα Γεωτεχνολογίας και Περιβάλλοντος

Σκέφτομαι να χρησιμοποιήσω υλικό του μαθήματος, κατόπιν δικής σας άδειας, στα πλαίσια του μαθήματος της Ερευνητικής Εργασίας (PROJECT) που έχει εισαχθεί στο πρόγραμμα σπουδών των ΓΕΛ κι ΕΠΑΛ. Θα μπορούσα να καθοδηγήσω τους μαθητές μου στα πλαίσια των γραμμών που παρουσιάζονται για την προστασία των δασών, την ασφάλεια τους, την πολιτιστική κληρονομιά, αστική δασοκομία και τη σχέση των δασών με την επισιτιστική ανασφάλεια. Ευστράτιος Γραμμένης, Καθηγητής Πληροφορικής, 1ο ΕΠΑΛ Ξάνθης
Το περιεχόμενο του μαθήματος φρέσκαρε και εμπλούτισε τις γνώσεις που απόκτησα σπουδάζοντας στη σχολή Δασολογίας και Φ.Π.. Ως δασολόγος αλλά και ως άνθρωπος που ασχολείται πάρα πολύ με το δάσος κα τη φύση γενικότερα, το χάρηκα ιδιαίτερα. Χαράλαμπος Κρυσταλλόγιαννης, Δασολόγος
Θεωρώ πως τα μαθήματα αυτά έχουν μεγάλο ενδιαφέρον ακόμα και αν το επάγγελμα σου δεν έχει άμεση σχέση με το αντικείμενο. Διάβασα για πράγματα που δεν είχα ακούσει και πιστεύω πως οι γνώσεις που αποκτάς είναι πολύτιμες. Σας ευχαριστώ πολύ που μου δώσατε την ευκαιρία! Ελένη Κουλουρίδη, Χημικός

Έχοντας κάνει master στο Εθνικό Μετσόβιο Πολυτεχνείο με κατεύθυνση το περιβάλλον, βρήκα τις γνώσεις αυτού του μαθήματος πολύ σημαντικές. Με βοήθησαν ώστε να γνωρίσω πράγματα που συμβαίνουν, κυρίως σε διεθνές επίπεδο, και που τα θεωρώ σημαντικά για την μελλοντική προστασία του περιβάλλοντος ενώ παράλληλα μου κατέδειξε τρόπους προστασίας σε ατομικό επίπεδο. Όταν ένα άτομο εκπαιδεύεται ατομικά και αναπτύσσει ευαισθησίες για το δάσος, μπορεί να το μεταδώσει στους γύρω του κυρίως όταν πρόκειται για μελλοντικές γενιές. Το επάγγελμα του εκπαιδευτικού μπορεί να δώσει ώθηση και προτροπή για προστασία, δενδροφύτευση, καθαρισμό και γνωριμία με το δάσος στο πλαίσιο εκπαιδευτικών εκδρομών. Μην ξεχνάμε ότι το αίσθημα της περιβαλλοντικής συνείδησης «χτίζεται» από μικρή ηλικία! Ελένη Σαρλή, Φυσικός–Εκπαιδευτικός
Το μάθημα Προστασία Δασών αφορά όλους τους ανθρώπους Είναι πρωταρχικό μέλημα μας να προστατεύουμε την φύση Νομίζω ότι αν οι άνθρωποι καταλάβουν πόσο πολύτιμο είναι το δάσος θα υιοθετήσουν ένα διαφορετικό τρόπο προσέγγισης στην καθημερινότητα. Προσωπικά είμαι συγγραφέας και σαν συγγραφέας θα ήθελα να μάθω τόσα πολλά ενδιαφέροντα που αφορούν τους πνεύμονες της ζωής που λέγονται δάση. Για μένα σημαντικά ήταν η δασοπονία και προστασία των δασών και οι προκλήσεις και το μέλλον των δασών «Πήγα στα δάση, γιατί ήθελα να ζήσω λεύτερος, γιατί ήθελα ν' αντικρίζω μόνο την ουσία της ζωής, και ήθελα να δοκιμάσω, αν μπορώ να μάθω εκείνο που είχα χρέος να διδάξω. Και τότε ένοιωσα πως, ενώ πήγα να πεθάνω κοντά τους δεν είχα ακόμη ζήσει. Χένρι Ντέιβιντ Θορό» Ευτυχία Καπαρδέλη, Λογοτέχνιδα
H θεματική ενότητα “ΠΡΟΣΤΑΣΙΑ ΔΑΣΩΝ” έχει βαρύνουσα σημασία. Το δάσος είναι ένα φυσικό αγαθό, με πολύπλευρη σημασία και ανυπολόγιστη αξία για τη ζωή, για τον άνθρωπο. Ένας ανανεώσιμος φυσικός πόρος με τεράστιες ανεξάντλητες δυνατότητες για την οικονομική, περιβαλλοντική, κοινωνική και πολιτιστική ανάπτυξη του τόπου, για τη δημιουργία καλυτέρων συνθηκών ζωής. Ως εκπαιδευτής σε ΙΕΚ στην ειδικότητα «ειδικός δασικής προστασίας» με βοήθησε πολύ. Οι σπουδαστές μου πιστεύω πως έλαβαν το μήνυμα «Το δάσος χωρίς τον άνθρωπο μπορεί να υπάρχει, ο άνθρωπος όμως χωρίς το δάσος δεν μπορεί να ζήσει». Οφείλουμε να το σεβόμαστε και να το προστατεύουμε. Αφού πρώτα σας ευχαριστήσω για το ενδιαφέρον υλικό που μας στείλατε, να σας ευχηθώ καλές γιορτές μιας και πλησιάζουν Χριστούγεννα! Στυλιανός Νεβεσκιώτης, Γεωπόνος Α.Π.Θ.
Το κύριο μέλημα ενός πολιτικού μηχανικού (το οποίο είναι και το επάγγελμα που σπουδάζω) είναι η προστασία του περιβάλλοντος . Κάθε φορά που γίνεται ένα καινούργιο έργο μια από τις πρώτες ενέργειες των μηχανικών είναι η Μελέτη των Περιβαλλοντικών Επιπτώσεων. Οπότε υπήρχε ήδη η ευαισθητοποίηση για το συγκεκριμένο θέμα . Παρόλα αυτά μέσω του προγράμματος της Β.Ι.Ο. μπορώ να πω ότι έμαθα ακόμη περισσότερα στοιχεία και πληροφορίες σχετικές με την προστασία του περιβάλλοντος . Αυτή τη στιγμή εκπονώ τη διπλωματική μου εργασία η οποία έχει να κάνει με την ανάπλαση πλατείας και τις βιοκλιματικές αλλαγές . Μια από αυτές έχει να κάνει με την προσθήκη πρασίνου και δέντρων σε πλατείες οι οποίες υστερούν ούτως ώστε να επηρεαστεί ο παράγοντας της θερμοκρασίας και της οπτικής άνεσης . Λόγω των παραπάνω θεωρώ ότι το συγκεκριμένο μάθημα «Προστασία των Δασών» με βοήθησε αρκετά στο να κατανοήσω κάποια πράγματα και να τα ενσωματώσω στην εργασία μου. Αναστασία Ισταπόλου, Προπτυχιακή Φοιτήτρια, Ε.Μ.Π.
Είμαι πτυχιούχος μηχανικός Γεωτεχνολογίας και Περιβάλλοντος. Φέτος έχω περάσει στην ΑΣΠΑΙΤΕ Πάτρας για να πάρω την παιδαγωγική επάρκεια. Είμαι σίγουρη ότι το περιεχόμενο του μαθήματος θα με βοηθήσει στο μέλλον γιατί περιέχει όλες τις πληροφορίες και τα δεδομένα που πρέπει να γνωρίζει ο εκπαιδευτικός για την διδασκαλία κάποιου μαθήματος σχετικά με την προστασία δασών. Χρυσαυγή Μάγκου, Φοιτήτρια ΑΣΠΑΙΤΕ Πάτρας
Όπως αναφέρεται και στο μάθημα, η αγροτική ανάπτυξη με την οποία ασχολούμαι συνδέεται και την προστασία των δασών. Οι διαστάσεις του μαθήματος που με ενδιέφεραν περισσότερο ήταν οι αναφορές στην υγεία, την προστασία και τη διαχείριση των δασών. Αναστασία Νικολάου, Γεωπόνος, Περιφέρεια Αττικής
Η ειδικότητά μου απαιτεί ενημέρωση γύρω από έναν τομέα τόσο σημαντικό όσο τα περιβαλλοντικά θέματα. Στο πλαίσιο αυτό το παρόν αντικείμενο είναι πολύ ενδιαφέρον όπως και το υλικό που έχει διανεμηθεί. Οι εφαρμογές του ποικίλουν είτε άμεσα είτε έμμεσα στην εργασία μου. Ανδριανή Καλογερά, Οικονομολόγος
Καθώς με ενδιαφέρει ο τομέας της Πράσινης Επιχειρηματικότητας και δραστηριοποιούμαι στο τομέα των Συμβούλων επιχειρήσεων, η ενημέρωση μου γύρο από την αστική δασοκομία καθώς και την ανάπτυξη δραστηριοτήτων αναψυχής στα δάση είναι σημαντική για μένα. Ποιο σημαντική δράση θεωρώ τα προγράμματα βιώσιμης δασικής διαχείρισης που στοχεύουν στην ταυτόχρονη προστασία των δασικών οικοσυστημάτων προσφέροντας παράλληλα (θέσεις εργασίας) επαγγελματικές ευκαιρίες αγροτικού χαρακτήρα ή πολύ περισσότερο ψυχαγωγικού χαρακτήρα που ευαισθητοποιεί και ενημερώνει το τουριστικό κοινό γύρο από τα περιβαλλοντικά ζητήματα. Τέλος θεωρώ καθοριστικής σημασίας τις πρωτοβουλίες καταγραφής των υφιστάμενων δασικών οικοσυστημάτων σε Διεθνές επίπεδο. Βασιλική Δεναξά, Απόφοιτος Τεχνολόγος Γεωπόνος
Το περιεχόμενο του μαθήματος δεν με βοηθά στο επάγγελμά μου, όμως από τη διδασκαλία εισέπραξα πάρα πολλά. Η παθολογία των δασών, μου έλυσε πολλές απορίες για την εικόνα των δέντρων της περιοχής μου. Η αντιμετώπιση της πυρκαγιάς καθώς και το πλάνο διαχείρισης βλάστησης και τα φυτά που αντιστέκονται στις πυρκαγιές σίγουρα θα μου φανούν πολύ χρήσιμα. Το πιο σημαντικό όμως για μένα είναι η συμβολή των δασών στην παγκόσμια επισιτιστική ασφάλεια. Πώς το δάσος μπορεί να δώσει τροφή σε μια κοινότητα. Πώς μπορεί να καταπολεμηθεί ένα μέρος της φτώχειας. Πώς η ίδια η φύση μπορεί να προστατέψει τον άνθρωπο όταν αυτός την προσεγγίσει με αγάπη. Γεωργία Κουτσιουρή

Ο τρόπος εκπαίδευσης από απόσταση έχει γίνει πλέον πολύ διαδεδομένος στις μέρες μας και κατά την γνώμη μου είναι πολύ χρήσιμος. Το περιεχόμενο του μαθήματος με βοήθησε σημαντικά. Η οργάνωση και η δομή του ήταν τέτοια που με διευκόλυνε πολύ στην εκμάθηση της ύλης. Επαγγελματικά δεν μπορώ να πω ότι με υποστήριξε καθότι ο τομέας της εργασίας μου δεν σχετίζεται με θέματα Προστασίας των δασών. Όμως υπάρχει σύνδεση κάποιων ενοτήτων του μαθήματος που σχετίζονται με διάφορα Hobby που κάνω κατά καιρούς όπως π.χ Paintball, σκοποβολή ακόμα και επισκέψεις που πραγματοποιώ σε αρχαιολογικούς χώρους ή σε δάση. Όλες οι θεματικές ενότητες του μαθήματος ήταν πολύ σημαντικές. Θα έδινα βέβαια ιδιαιτέρως έμφαση στο θέμα της δασοπονίας. Η εταιρία που δουλεύω δυστυχώς επειδή είναι στο κέντρο δεν έχει χώρους πρασίνου. Είναι σε έναν καθαρά εμπορικό δρόμο. Αν όμως δούλευα σε άλλη εταιρία και αποφάσιζε π.χ μια μέρα ο υπεύθυνος ότι πρέπει να κοπούν τα δέντρα για να χτιστεί ένα καινούριο οικοδομικό τετράγωνο που θα στεγάσει τις εγκαταστάσεις της εταιρίας θα ήμουν αντίθετος. Προέχει η προστασία του δάσους. Το δάσος είναι πηγή ζωής. Γεώργιος Ναθαναήλ, Εργαζόμενος
Το περιεχόμενο του μαθήματος ήταν άκρως ενδιαφέρον, σημερινό και ενθαρρυντικό. Όσα αναφέρονταν ήταν εμπεριστατωμένα με καλά παραδείγματα και άξια λόγου. Το επάγγελμα μου δεν έχει άμεση σχέση με το περιεχόμενο του μαθήματος. Βέβαια όλα αυτά έχουν σχέση με την κοινωνία και τον άνθρωπο. Παρασκευή Δαμάλα, Κοινωνιολόγος
Στο 1ο ΕΠΑΛ Λαγκαδά, όπου είμαι διορισμένη καθηγήτρια, κάθε χρόνο όπως και φέτος υλοποιώ προγράμματα περιβαλλοντικής αγωγής. Οι μαθητές του σχολείου μας κατάγονται από τη Μυγδονία Λεκάνη στην οποία εντάσσεται και το Δάσος της Νέας Απολλωνίας. Ο τόπος αυτός προστατεύεται από Διεθνείς Συμβάσεις, Πράξεις και Οδηγίες. Είναι ένας τόπος ο οποίος έχει κακοποιηθεί τις τελευταίες δεκαετίες και είναι ανοιχτές ακόμη οι πληγές με μεγαλύτερη από όλες την καταστροφή της λίμνης Κορώνειας. Σκοπός των προγραμμάτων περιβαλλοντικής αγωγής είναι η ευαισθητοποίηση των μαθητών και των οικείων αυτών σε θέματα περιβάλλοντος σε όλα τα επίπεδα. Η πιο σημαντική διάσταση του μαθήματος «Προστασία των δασών» που θα μπορούσα να εντάξω στο πρόγραμμά μου είναι η διαχείριση των δασών από την τοπική κοινωνία. Γεωργίτσα Δήμου, Καθηγήτρια Χημείας στο 1ο ΕΠΑΛ Λαγκαδά

Όλο το υλικό ήταν εξαιρετικά χρήσιμο και εποικοδομητικό. Θεωρώ ότι θα με βοηθήσει πολύ στο μέλλον. Μόνικα-Λεμονιά Παπανικολάου
Εμπλουτισμός των γνώσεών μου. Όλες οι διαστάσεις ήταν σημαντικές γιατί αφορούσαν πλήρως το αντικείμενο της εργασίας μου. Βασιλική Κουτσούκη, Δασοπόνος, Δ/νση Δασών Τρικάλων

Εμπλουτισμός γνώσεων στο πλαίσιο της περιβαλλοντικής ενημέρωσης και εκπαίδευσης προς το προσωπικό της ΓΔ/ΟΡ. Αλέξης Δημητρίου, Βοηθός Διευθυντής Ανθρώπινου Δυναμικού Ορυχείων, ΔΕΗ Α.Ε.

Διάβασα και κατανόησα διάφορες έννοιες τις οποίες μπορώ να μεταδώσω μέσα από τα περιβαλλοντικά μαθήματα που μπορεί να μου ανατεθούν στο μέλλον. Σας ευχαριστώ. Ανδομάχη Κουτσώνα, Καθηγητρια Γερμανικής (ΠΕ 07)
Εξαιρετικά κατατοπιστικό-εκπαιδευτικό-με σωστές προσεγγίσεις και αγάπη για αυτό που πραγματεύεται. Χριστίνα Κογιώνου, Ιδιώτης
Ως φοιτήτρια της Δασολογίας, το περιεχόμενο της ύλης του μαθήματος, συνεισέφερε στη σφαιρική κατανόηση των δασών ως ρυθμιστικό παράγοντα της ζωής των ανθρώπων και του πολιτισμού τους. Πιστεύω ότι η δοθείσα ύλη αποτελεί σημαντικό παράγοντα κατανόησης της σπουδαιότητας της προστασίας των δασών, του ρόλου τους στη ζωή, την ποιότητα και την ασφάλεια των ανθρώπων. Η κρισιμότητα του ρόλου των φυσικών αυτών «πράσινων πνευμόνων», στη σημερινή μορφή του πολιτισμού και μέσα από την πορεία της εξέλιξής του, περιγράφονται με κατανοητό τρόπο. Στο περιεχόμενο καταδεικνύεται η Παγκόσμια ανησυχία για τον κίνδυνο καταστροφής των δασών, με ότι αυτό μπορεί να σημαίνει : καταστροφές, πλημμύρες, κ.τ.λ.. Περισσότερο παρά ποτέ τείνει να θεωρείται αναγκαία η Περιβαλλοντολογική μελέτη για τη διατήρηση των υπαρχόντων δασών και η αναγνώριση της πολύτιμης θέσης τους στο οικοσύστημα. Αναφορές γίνονται και στον τρόπο πρόληψης και αντιμετώπισης των δασικών καταστροφών σε εθνικό και διεθνές επίπεδο, σε κάποιους σχετικούς νόμους που έχουν στόχο την προστασία αλλά και την περαιτέρω αξιοποίηση των καμένων δασικών εκτάσεων. Με εκτίμηση, Χριστίνα-Ιωάννα Πίτη, Φοιτήτρια
Το περιεχόμενο του μαθήματος είχε πολύ ενδιαφέρον, καθώς η προστασία και η βιώσιμη διαχείριση των δασών είναι πλέον επιτακτική ανάγκη στις μέρες μας. Ιδιαίτερα σημαντικές θεωρώ όλες τις θεματικές τις οποίες κάλυψε το περιεχόμενο του μαθήματος, καθώς βοήθησε στην απόκτηση μιας σφαιρικής και ολοκληρωμένης προσέγγισης του εν λόγω θέματος. Χριστίνα Θεοδωράτου, Τοπογράφος, Μεταπτυχιακή Φοιτήτρια
Το μάθημα «Προστασία των Δασών» μου έδωσε την ευκαιρία να ασχοληθώ περαιτέρω με το αντικείμενο των σπουδών μου, καθώς και να αποκτήσω ένα χρήσιμο και πλούσιο υλικό, με οργανωμένες ενότητες, έτσι ώστε να το χρησιμοποιήσω σαν βοήθημα στην Εκπαίδευση. Ιδιαίτερο ενδιαφέρον παρουσιάζει η αναλυτική παρουσίαση της σημασίας των δασών στη βελτίωση της ποιότητας ζωής σε διεθνές επίπεδο. Θεωρώ ότι το αντικείμενο του μαθήματος μπορεί να αποτελέσει έναν χρήσιμο οδηγό για όποιον ασχολείται με θέματα σχετικά με το δάσος, αλλά και το περιβάλλον γενικότερα. Χαρίκλεια Παπάζογλου, Δασολόγος/ Περιβαλλοντολόγος

Σπουδαία στοιχεία για την ενημέρωση του κόσμου και την προσπάθεια αφύπνισής του τόσο σε προσωπικό όσο και συλλογικό επίπεδο. Σε περίοδο οικονομικής κρίσης σημαντικές πληροφορίες όπως το ότι η φυσική διαδικασία μετατροπής του άνθρακα σε οξυγόνο θα κόστιζε στους ανθρώπους 35 τρις δολάρια ανά έτος – όταν τα έσοδα όλων των κρατών της γης συνολικά ανέρχονται στο μισό, θα μπορούσαν να οδηγήσουν τον κόσμο σε μια διαφορετική αντιμετώπιση της φύσης και τις κυβερνήσεις σε μια διαφορετική πολιτική. Χαρούλα Κοκκίνου, Δημοσιογράφος
Το περιεχόμενο του μαθήματος ήταν πολύ εποικοδομητικό. Άντλησα σημαντικές γνώσεις που δεν είχα και πιστεύω ότι θα μου χρησιμεύσουν στην μετέπειτα επαγγελματική μου καριέρα ως Χημικός Μηχανικός. Φωτεινή Λίβα, Φοιτήτρια Τμήματος Χημικών Μηχανικών Πάτρας
Το περιεχόμενο του μαθήματος με βοήθησε να αποσαφηνίσω κάποιους όρους και στρατηγικές προστασίας του περιβάλλοντος καθώς και να αντιληφτώ την μεγάλη και επιτακτική ανάγκη που απευθύνεται προς όλους για την προστασία και διατήρηση των φυσικών πόρων ως παρακαταθήκη προς τα παιδιά μας. Τριανταφυλλιά Φυντανίδου 

Η υπάρχουσα θεματική ενότητα Προστασία των Δασών, υπήρξε καθοριστική αυτή την τρέχουσα χρονική περίοδο, διδάσκοντας κάποια σεμινάρια βιοποικιλότητας σε τοπικούς φορείς-οργανώσεις στην Κρήτη. Οι σημαντικότερες διαστάσεις που έχω ήδη ενσωματώσει στην εργασία μου είναι: α) Νομική προστασία του περιβάλλοντος και β) τα δασοκομικά συστήματα, προστασίας και αναγέννησης δασών. Με την ολοκλήρωση του σεμιναρίου αυτού μου δόθηκε η δυνατότητα να θυμηθώ, να εμπλουτίσω της γνώσεις μου και να γίνω ακόμα καλύτερος άνθρωπος ώστε να συμβάλω και εγώ στην προστασία των δασών και κατ επέκταση του Περιβάλλοντος. Μιχαήλ Στεφανάκης, MSc Γεωπόνος (Τ.Ε)

Το περιεχόμενο του μαθήματος με βοήθησε στο να εμπλουτίσω τις γνώσεις μου πάνω στη Προστασία των Δασών αλλά και να ενημερωθώ για ότι καινούργιο υπάρχει στον τομέα της δασοπονία. Σημαντικό ρόλο είχαν τα παραδείγματα που αναφέρονται για την καλύτερη αφομοίωση των εννοιών. Πάνω στο επάγγελμά μου με βοηθάει στο να ενσωματώσω νέες τεχνολογίες, έννοιες και σκεπτικά στην ως προς την αειφορική διαχείριση των δασών της νήσου Θάσου και ειδικότερα των Δημοτικών Δασών που έχουν πληγεί στο παρελθόν από μεγάλες δασικές πυρκαγιές κατά τα έτη 1985 και 1989 καταστρέφοντας το 70% της συνολικής δασικής έκτασης. Στέλλα Τσούπρα, Δασοπόνος, Υπάλληλος ΟΤΑ Θάσου
Η πρόσβαση σε εκπαιδευτικό υλικό είναι χρήσιμη ως εργαλείο για κάθε άνθρωπο που τον ενδιαφέρει να ενημερώνεται και να εξελίσσεται επιστημονικά. Τα δάση ως οικοσυστήματα είναι στενά συνδεδεμένα με πολλά πεδία της αγροτικής ανάπτυξης στην οποία ευελπιστώ να συμβάλω θετικά και αυτή η συνιστώσα με ενδιαφέρει περισσότερο επαγγελματικά. Ειρήνη Τσεκούρα, Γεωπόνος, Περιφέρεια Αττικής, Διεύθυνση Αγροτικής Ανάπτυξης

Πολύ ενδιαφέρον μάθημα, με σημαντικές συνιστώσες για το επάγγελμα του πολιτικού μηχανικού και την ευθύνη που έχουν για την προστασία των δασών. Βασίλειος Πολύζος, Προπτυχιακός Φοιτητής, Εθνικό Μετσόβιο Πολυτεχνείο
Τέλειο υλικό που έμαθα πολλά. Το υλικό είναι άρτιο. Ελπίζω να έχετε και άλλα προγράμματα στο μέλλον. Ευχαριστώ ολόθερμα. Νικόλαος Νικούδης, Χημικός
Θεωρώ πως η ενότητα της προστασίας δασών ήταν πολύ βοηθητική για μένα μιας και σε τόση σύντομη ύλη αναφέρει τα πιο σημαντικά σημεία της δασολογικής επιστήμης. Νικόλαος Αβδελίδης, Βιοκαλλιεργητής 

Η ειδικότητά μου απαιτεί ενημέρωση γύρω από έναν τομέα τόσο σημαντικό όσο τα περιβαλλοντικά θέματα. Στο πλαίσιο αυτό το παρόν αντικείμενο είναι πολύ ενδιαφέρον όπως και το υλικό που έχει διανεμηθεί. Οι εφαρμογές του ποικίλουν είτε άμεσα είτε έμμεσα στην εργασία μου. Μαρία Καλογερά, Οικονομολόγος
Ως φοιτητής της σχολής πολιτικών μηχανικών με ευαισθησίες σε περιβαλλοντικά ζητήματα βρήκα το σεμινάριο για τη προστασία των δασών αρκετά ενδιαφέρον με χρήσιμες πληροφορίες που θα με βοηθήσουν στη μετέπειτα πορεία μου ως φοιτητής αλλά και ως επαγγελματίας. Μάλιστα σε μια εποχή που τίποτα δεν είναι δεδομένο είναι απαραίτητη η απόκτηση γνώσεων σε τομείς που μπορεί μελλοντικά να μας εξασφαλίσουν εισόδημα, όπως διαφαίνεται το περιβάλλον θα είναι ο σημαντικότερος. Χρήστος Λακουρίκης, Προπτυχιακός Φοιτητής, Εθνικό Μετσόβιο Πολυτεχνείο
Πολύ καλό υλικό. Κωνσταντίνος Παπανικολάου
Η εκπαίδευση ενηλίκων είναι ένας τομέας με ραγδαία και καθολική εφαρμογή στις ανεπτυγμένες κοινωνίες, με πολύ αργά βήματα ακολουθεί και η Ελλάδα . Το Βιοκεντρικό μοντέλο εκπαίδευσης πιστεύω ότι είναι ένα μοντέλο το οποίο θα πρέπει να γίνει προσπάθεια ανάπτυξης του ιδιαίτερα στην εκπαίδευση ενηλίκων όπου ελάχιστα πράγματα έχουν γίνει. Το δικό μου ενδιαφέρων για την παρακολούθηση των μαθημάτων του κύκλου αυτού πέρα από το προσωπικό εκπαιδευτικό ενδιαφέρων θέλω να έχει ουσιαστική εφαρμογή σε προγράμματα εκπαίδευσης ενηλίκων και ελπίζω με το πέρας ενός κύκλου μαθημάτων να μπορέσω να το προβάλω ιδιαίτερα σε μαθήματα εκπαίδευσης εκπαιδευτών έτσι ώστε να υπάρξει διάχυση γνώσης. Ιωάννα Ταγάρα, Εκπαιδεύτρια Ενηλίκων 

Η ενότητα της προστασίας δασών ήταν για μένα πλήρως κατατοπιστική και αναλυτική. Θεοδώρα Ζορμπά, Δασολόγος
Η εμπεριστατωμένη ανάλυση με χαρακτηριστικά παραδείγματα, μου έδωσαν τη δυνατότητα συλλογής χρήσιμων πληροφοριών για την σύνταξη, έλεγχο και υλοποίηση μελετών περιβαλλοντικών επιπτώσεων που συχνά εκπονώ στο πλαίσιο της εργασίας μου, που αφορά στο σχεδιασμό, υλοποίηση και λειτουργία έργων διαχείρισης στερεών αποβλήτων. Καλλιόπη Μπορμπουδάκη, Χημικός Μηχανικός, Δημόσιος Υπάλληλος, Ενιαίος Σύνδεσμος Διαχείρισης Απορριμμάτων Κρήτης

Επειδή εργάζομαι ως δημοσιογράφος, αλλά και γενικότερα μου αρέσει να βελτιώνω και να αναπτύσσω τις γνώσεις μου, το μάθημα με βοηθά δίνοντάς μου ιδέες για ρεπορτάζ αλλά και γνωστοποιώντας μου τρόπους που μπορούν να με βοηθήσουν επαγγελματικά αλλά και προσωπικά. Ευθυμία Δημητρολοπούλου, Δημοσιογράφος
Το μάθημα Προστασία των Δασών το επέλεξα γιατί μέσα από τις σελίδες του μαθαίνεις για το δασικό οικοσύστημα και την βιοποικιλότητά του, τους διαχρονικούς μύθους, τους τρόπους αξιολόγησης της υγείας των δασών, κεφάλαιο το οποίο το βρήκα προσωπικά πολύ ενδιαφέρον, για την προστασία και την διαχείριση των δασών μέτρα τα οποία είναι άρρηκτα συνδεδεμένα μεταξύ τους γιατί μέσω της σωστής προστασίας των δασών θα υπάρξει μια ορθή διαχείριση τους τόσο για το σήμερα όσο και για το μέλλον. Ευαγγελία Νιτσοτόλη, Πτυχιούχος Μηχανικός Γεωτεχνολογίας και Περιβάλλοντος Τ.Ε.
Θεωρώ πως το περιεχόμενο του μαθήματος ήταν αρκετά ενημερωμένο σχετικά με τις τελευταίες εξελίξεις σε σχέση με την προστασία των δασών. Επιπρόσθετα αν και το αντικείμενο της εργασίας μου δεν έχει άμεση σχέση με το περιβάλλον και τα δάση, πιστεύω πως αυτές οι γνώσεις που αποκόμησα από το μάθημα θα με βοηθήσουν σε προσωπικό επίπεδο. Δημήτρης Λουΐζος, Γεωπόνος, Δημόσιος Υπάλληλος
Το περιεχόμενο του μαθήματος με βοήθησε στον εμπλουτισμό των γνώσεων που είχα από τη Σχολή μου και με ευαισθητοποίησε περισσότερο σε ότι αφορά γενικότερα το περιβάλλον τα δάση και τη συμβολή τους σε πολλούς τομείς της ζωής των ανθρώπων. Αθανάσιος Παπαματθαίου, Απόφοιτος Δασοπονίας

Το υλικό ήταν ιδιαίτερα χρήσιμο στον εμπλουτισμό των γνώσεων και για τη διδασκαλία περιβαλλοντικών θεμάτων, για την ευαισθητοποίηση των μαθητών και την διαμόρφωση στάσεων ζωής, φιλικών προς το περιβάλλον και την κατανόηση της λειτουργίας και της σημαντικότητας ύπαρξης των δασών. Ιδιαίτερα το κομμάτι που αφορά τις δασικές πυρκαγιές δίνει πλήθος πληροφοριών για ένα θέμα που είναι πάντα επίκαιρο και σημαντικό για την χώρα μας. Ευάγγελος Δήμος, Εκπαιδευτικός

Το περιεχόμενο του μαθήματος με βοήθησε πολύ. Ένα από τα πιο σημαντικά κεφάλαια θεωρώ τις προκλήσεις και το μέλλον των δασών. Ιφιγένεια Τελκιρίδου, Φοιτήτρια, ΤΕΙ Λάρισας

Το περιεχόμενο του μαθήματος με βοήθησε να εκτιμήσω ακόμα περισσότερο τα οφέλη που παρέχουν τα δάση στον άνθρωπο και γενικότερα σε όλα τα έμβια όντα. Θεωρώ ότι το πιο σημαντικό είναι η αναγέννηση των δασών, η προστασία τους από της πυρκαγιές και τους βανδαλισμούς και η ορθολογική υλοτόμηση τους ώστε να συνεχίσουν να παρέχουν απλόχερα τα οφέλη τους. Μπορεί αυτά που έμαθα από το συγκεκριμένο μάθημα να μην μπορώ να τα εφαρμόσω στην δουλειά μου, διότι την χρονική περίοδο που το παρακολούθησα δεν εργαζόμουν, τα εφαρμόζω όμως στην προσωπική μου ζωή. Ως βιο-τουρίστρια, εδώ και αρκετά χρόνια, θαυμάζω από κοντά την ελληνική δασική βιοποικιλότητα επομένως συντελώ και εγώ, ελάχιστα βέβαια, στην προστασία των δασών μας. Ευανθία Λαρίδου, MSc Γεωπόνος
Το περιεχόμενο του μαθήματος υπήρξε ιδιαίτερα ενδιαφέρον. Η προστασία των δασών πιστεύω ότι μας απασχολεί και θα μας απασχολήσει σε πολύ μεγαλύτερο βαθμό στο μέλλον. Τα κεφάλαια μου προσέφεραν γνώσεις που συμπλήρωσαν αυτές που κατείχα. Ευελπιστώ ότι θα έχω την ευκαιρία να αξιοποιήσω εποικοδομιτικά το υλικό. Αλέξανδρος Σακελλάρης, Καθηγητής Δευτεροβάθμιας Εκπ/σης, Φυσικός 

Όπως αναφέρεται και στο μάθημα, οι ανανεώσιμες πηγές ενέργειας βιομάζας με την οποία ασχολούμαι συνδέεται και την προστασία των δασών. Αυτό που με ενδιέφερε περισσότερο στα μαθήματα ήταν οι αναφορές στην υγεία, την προστασία και τη διαχείριση των δασών. Αρκετά χρήσιμο, για την εργασία μου σε όλους τους τομείς, σε θεωρητικό και πρακτικό επίπεδα. Αναμφισβήτητα το υλικό του μαθήματος αποτελεί πολύ σημαντική δουλειά από μέρους της συγγραφικής ομάδας και αυτό φαίνεται σε κάθε παράγραφο. Θα ήθελα να εκφράσω τις ευχαριστίες μου για την συμμετοχή μου. Ειρήνη Νάματοβ, Γεωπόνος /Συνεργάτης, Κέντρο Ανανεώσιμων Πηγών και Εξοικονόμησης Ενέργειας (ΚΑΠΕ)

Πολύ σημαντική η νομοθεσία για την προστασία των δασών και ακριβώσ το γνωδτικό μου πεδίο αφού η πτυχιακή μου είχε να κάνει με δάση και πυρκαγιές. Αγγελική Χαραλαμποπούλου, Περιβαλλοντολόγος, Πανεπιστήμιο Αιγαίου
Το περιεχόμενο του μαθήματος αυτού είναι χρήσιμο για την διδασκαλία μου στα πλαίσια της περιβαλλοντικής εκπαίδευσης. Επίσης, με βοήθησε να διευρύνω τους πνευματικούς μου ορίζοντες. Όλες οι διαστάσεις ήταν σημαντικές, καθώς βοήθησαν στην περαιτέρω εκπαίδευσή μου. Ιωάννα Γεραγώτου, Ειδικός Προσχολικής Αγωγής Δραστηριοτήτων Δημιουργίας & Έκφρασης, Δημοσιογράφος
Κατά κύριο λόγο βοηθάει στην εμπέδωση των λειτουργιών του δάσους άρα και της σημασίας του για τον άνθρωπο. Οι συνέπειες της υποβάθμισής του παγκοσμίως δεν μου ήταν γνωστές σε αυτή την κλίμακα με χαρακτηριστικό παράδειγμα τη νήσο του Πάσχα. Η λέξη κλειδί για την αποψίλωση των δασών στο μέλλον είναι η βιώσιμη διαχείριση και εκεί πρέπει να δoθεί μεγαλύτερη έμφαση όταν προσεγγίζουμε το πρόβλημα αυτό. Γεώργιος Δελαπόρτας, Δημόσιος Υπάλληλος, Γεωλόγος

Το μάθημα με εφοδίασε με σημαντικές πληροφορίες για το δασικό οικοσύστημα που αποτελεί στις μέρες μας μια σημαντική πτυχή των προγραμμάτων εταιρικής κοινωνικής ευθύνης. Αρχικά, η παρουσίαση του δασικού συστήματος, έπειτα η σύνδεσή του με τον άνθρωπο και τέλος η διαχείριση των δασών με βοήθησαν να αντιληφθώ την στρατηγική αξιοποίηση τους και για επιχειρηματικούς λόγους. Αικατερίνη Κώτσου

Το πλούσιο περιεχόμενο του μαθήματος και η πληθώρα των σημαντικών γνώσεων που προσέφερε, μου παρείχε σημαντική βοήθεια και χρήσιμες πληροφορίες, τις οποίες αξιοποίησα σε διαθεματικές εργασίες στην τάξη μου. Οι περιβαλλοντικές και κοινωνικο-οικονομικές διαστάσεις του ζητήματος της προστασίας των δασών θεωρώ ότι είναι οι πιο σημαντικές. Οι διαστάσεις αυτές του ζητήματος, ενσωματώθηκαν στη διδασκαλία συγκεκριμένων ενοτήτων των μαθημάτων της Μελέτης του Περιβάλλοντος, της Γεωγραφίας και της Κοινωνικής και Πολιτικής Αγωγής, αντλώντας χρήσιμες πληροφορίες, πίνακες, εικόνες, φωτογραφίες κλπ. τις οποίες αξιοποίησα σε εκπαιδευτικές δραστηριότητες μέσα στην τάξη. Πασχάλης Καλλίτσης, Δάσκαλος, Ξάνθη
Το μάθημα αυτό με ενίσχυσε εκπαιδευτικά σε προσωπικό επίπεδο, ώστε να συμπληρώσω τις γνώσεις μου πάνω στο ρόλο και τα ιδιαίτερα χαρακτηριστικά των δασών αλλά και στο διεθνές αναπτυσσόμενο ενδιαφέρον πάνω στη δασοκομία. Στυλιανή Ιωαννίδου, Υποψήφια Διδάκτορας ΕΜΠ
Οι παρουσιάσεις σας με βοήθησαν αρκετά στο να ξαναθυμηθώ έννοιες, την δασική νομοθεσία, καθώς και να μάθω περισσότερα για τις διεθνείς συμβάσεις που αφορούν στα δάση. Πολύ εύστοχα και διδακτικά βρήκα τα παραδείγματα που αναφέρετε σε ορισμένα κεφάλαια μαθημάτων και κυρίως τα διεθνή. Σταύρος Καρακωνσταντάκης, Δασοπόνος
Το περιεχόμενο του μαθήματος συνέβαλε στην επικαιροποίηση, την επανάληψη και διεύρυνση των γνώσεών μου. Δεν υπάρχει επί του παρόντος εργασία στην οποία να μπορεί το περιεχόμενο του μαθήματος να ενσωματωθεί άμεσα. Ωστόσο μελλοντικά και ανάλογα με το πλαίσιο της εργασίας μου, θα αξιοποιήσω τις αντίστοιχες διαστάσεις (επιστημονικές, εκπαιδευτικές, νομικές). Ελισάβετ Κολοβού, Περιβαλλοντολόγος
Το περιεχόμενο του μαθήματός Προστασία των Δασών, το βρήκα πολύ ενδιαφέρον και αποκόμμισα στοιχεία πολύ σημαντικά. Συγκεκριμένα, το κομμάτι για τις πυρκαγίες θεωρώ ότι είναι πολύ σημαντικό για όλους, γιατί το φαινόμενο αυτό βρίσκεται σε έξαρσηση σε όλο τον πλανήτη και σίγουρα τα στοιχεία που αφορούν την αντιμετώπισής της είναι πολύ χρήσιμα. Τώρα όσο αφορά το κομμάτι της εργασίας μου, σίγουρα τα στοιχεία που μελέτησα θα με βοηθήσουν πολύ γιατί ως γεωπόνος θεωρώ έχω άμεση σχέση με τη φύση, όποτε καθέ καινούργιο για αυτή σίγουρα είναι χρήσιμο. Κατερίνα Μαραθάκη, Γεωπόνος
Το μάθημα με ενημέρωσε για το δασικόσύστημα, για την διαχείριση του και για το μέλλον του. Είναι ένας σημαντικός παράγοντας τόσο στρατηγικά όσο και υπαρξιακά. Αντώνιος Τσαλουχίδης, Μεταπτυχιακός Φοιτητής

Η προστασία των δασών είναι πολύ σημαντικό θέμα.Προσπαθώ να βοηθώ στην προστασία του περιβάλλοντος με την ανακύκλωση αλλά και με την συμμετοχή μου σε εκδηλώσεις που αφορούν το περιβάλλον. Μαρία Χατζάκου, Δημοτικός Υπάλληλος, Δήμος Νεάπολης Συκεών Θεσσαλονίκης

Το περιεχόμενο του μαθήματος με βοήθησε ώστε να αποκτήσω μια πιο σφαιρική αντίληψη στο συγκεκριμάνο θέμα. Ακόμη, θεωρώ πιο σημαντική τη διάσταση που αναφέρεται στον ελληνικό χώρο, την οποία μπόρεσα να ενσωματώσω στην εργασία μου χρησιμοποιώντας λεπτομερή στοιχεία και παραδείγματα. Χρήστος Παπαμάνθος, Γεωπόνος
Την τρέχουσα περίοδο η επαγγελματική μου ενασχόληση είναι με την δημοσιογραφία και δη την αθλητική, που έχω σπουδάσει και κατά συνέπεια δεν υπάρχει σχεδόν καμία συσχέτιση με το γνωστικό αντικείμενο της προστασίας των δασών. Αλλά επειδή στο παρελθόν ήμουν φοιτήτρια στο ΤΕΙ Δασοπονίας της Δράμας, που δυστυχώς δεν το ολοκλήρωσα ώστε να πάρω το πτυχίο μου λόγω διαφόρων κακών συγκυριών, γι ‘αυτό αποφάσισα με την ευκαιρία του e-learning, που προσφέρει απλόχερα πληθώρα γνώσεων, χρήσιμων και ουσιαστικών, εγγράφηκα στην παρούσα ενότητα, ώστε να έχω μια ικανοποιητική πληροφόρηση σχετικά με τις μεθόδους και επιστημονικούς τρόπους προστασίας των δασών. Διότι είμαι της νοοτροπίας και φιλοσοφίας μέσα στην ζωή «κάλλιο αργά παρά ποτέ». Όπως και να ΄χει ο απολογισμός μετά το πέρας παρακολούθησης της παρούσας ενότητας είναι μόνο θετικός, ενώ συγχρόνως εμπλούτισα τους πνευματικούς μου ορίζοντες με έννοιες που δεν είχα διατριβεί ποτέ στο παρελθόν. Χαρίκλεια Καλαμογιώργου, Αθλητική Δημοσιογράφος, Βοηθός Φαρμακείων

Το μάθημα με βοήθησε να εμπλουτίσω τις γνώσεις μου. Δεν εργάζομαι οπότε δεν είχε αντίκτυπο για την εργασία. Σοφία Χατζάκου, Τεχνολόγος Μηχανικός
Πολύ καλό υλικό. Καλύπτει ένα μεγάλο μέρος της ύλης για την προστασία των δασών. Μία πολύ καλή εισαγωγή. Ένα ηλεκτρονικά διαθέσιμο υλικό που μπορώ να χρησιμοποιήσω όποτε το χρειαστώ στην επαγγελματική μου δραστηριότητα. Δήμητρα Καφφέ, Μηχανικός Περιβάλλοντος

Είναι σημαντικό να καταλάβουμε ότι τα δάση: φιλοξενούν πολλά φυτά και ζώα, βοηθούν στη σταθεροποίηση του παγκόσμιου κλίματος, προστατεύουν από πλημμύρες, ξηρασίες και διάβρωση, αποτελούν πηγή φαρμάκων και τροφίμων, υποστηρίζουν τους πληθυσμούς των διαφόρων φυλών και τέλος είναι ενδιαφέροντα μέρη για επίσκεψη. Και όλα τα παραπάνω μας τα υπενθυμίζει το e-learning. Παναγιώτης Καράμπελας, Βοηθός Λογιστής

Οι έγκυρες πληροφορίες και η πληθώρα των παραδειγμάτων βοήθησαν στην πλήρη κατανόηση του μαθήματος . Οι γνώσεις που αποκόμισα θεωρώ ότι μελλοντικά θα αξιοποιηθούν σε επαγγελματικό επίπεδο αλλά πιο σημαντική πιστεύω ότι είναι η συμβολή των γνώσεων αυτών στο ρόλο μου ως κατοίκου-μέλους μιας κοινότητας που συνορεύει με δασικές περιοχές. Μελίτα Αθηναίου, Απόφοιτη Κοινωνικής Εργασίας

Το συγκεκριμένο μάθημα ήταν ιδιαίτερα σημαντικό μιας και ενημερώνει για τα δάση, τα δέντρα, τη φύση. Υπενθυμίζει σε όλους μας ότι πρέπει να προστατεύουμε τα δάση. Ιδιαίτερα σημαντικό είναι επίσης και το κεφάλαιο που αναφέρεται στα φυτοπαράσιτα τα οποία μαθαίνουμε και τον τρόπο με τον οποίο αντιμετωπίζονται. Αναστασία Κώτσου
Πολύ καλό μάθημα. Καλύπτει μεγάλο μέρος της ύλης για την προστασία των δασών. Αρκετά χρήσιμο υλικό για την δουλειά μου. Χρυσοβαλάντω Καφφέ, Απόφοιτος Διοίκησης και Διαχείρισης Έργων

Το περιεχόμενο του μαθήματος «Προστασία Δασών» το βρήκα πολύ ενδιαφέρον. Πολλά από τα στοιχεία του μπορώ να τα ενσωματώσω στη διδασκαλία μου, τόσο στους μαθητές της Γ’ Λυκείου (Βιολογία Γενικής Παιδείας), όσο και στο Σχολείο Δεύτερης Ευκαιρία όπου εργάστηκα ως ωρομίσθια (μάθημα Φυσικές Επιστήμες). Θεωρώ πολύ χρήσιμη την αναφορά σε ελληνικά δεδομένα αλλά και την παρουσίαση πολύ πρόσφατων και επίκαιρων στοιχείων, όπως ο λιμός στην Αφρική και το Διεθνές Έτος Δασών 2011. Μόνη πρότασή μου να λειτουργεί φόρουμ στην πλατφόρμα, για ανταλλαγή απόψεων και πιο ενεργή συμμετοχή των μελών. Ευχαριστώ πολύ. Δημητρούλα Τσίρη, Βιολόγος, Ιδ. Υπάλληλος
Στο επάγγελμα μου με βοήθησε ιδιαίτερα στην κατανόηση καλύτερα της προστασίας των δασών αλλά και να μπορώ να εξηγώ καλύτερα στους άλλους για ποιον λόγο είναι χρήσιμη η προστασία των δασών για το περιβάλλον. Χρήστος Τακλής, Περιβαλλοντικός Φωτογράφος

Ως εκπαιδευτικός στην πρωτοβάθμια εκπαίδευση θεωρώ πως το μάθημα αυτό με βοήθησε και με γέμισε με γνώσεις πάνω στο αντικείμενο των δασών. Πιο αναλυτικά, φάνηκε πολύ χρήσιμο στο μάθημα της Μελέτης Περιβάλλοντος καθώς και στο μάθημα της Ευέλικτης Ζώνης. Ακόμα, μπόρεσα να εμπλουτίσω με ουσιαστικές γνώσεις τα παιδιά εν όψει μιας περιβαλλοντικής εκπαιδευτικής εκδρομής που οργάνωσε το σχολείο μας στο εκπαιδευτικό κέντρο στο Μουζάκι Καρδίτσας. Χαρίκλεια-Τριάδα Μπαλιάκου, Εκπαιδευτικός

Το υλικό ήταν αρκετά καλό σε γενικές γραμμές. Με βοήθησε αρκετά να εμπλουτίσω τις γνώσεις μου και φυσικά θα μου είναι πολύτιμες οι γνώσεις του σε μελλοντική ενασχόληση με την εκπαίδευση. Μιχάλης Αμοιρίδης, Δασοπόνος
Το μάθημα το παρακολούθησα επειδή είμαι εθελόντρια στη Δασοπροστασία του Δήμου Καισαριανής και θεώρησα ότι θα ήταν χρήσιμο για μένα. Μπορώ να πω ότι με βοήθησε να δω πολλές πλευρές που μου ήταν άγνωστες. Σαν εκπαιδευτικός έχω ενσωματώσει πολλές από τις πληροφορίες που έλαβα στο μάθημά μου, διοχετεύοντας παραδείγματα και στοιχεία στους μαθητές μου στην προσπάθεια μου να τους ευαισθητοποιήσω στην ιδιαίτερη σημασία που παίζουν τα δάση στη ζωή των ανθρώπων, αλλά και ολόκληρου του πλανήτη, κατευθύνοντας τους στην ενεργή προστασία των δασών. Εκτιμώ ότι οι μαθητές εντυπωσιάστηκαν από στοιχεία του μαθήματος που τους παρουσίασα και ότι εκδήλωσαν έμπρακτα το ενδιαφέρον τους συμμετέχοντας ενεργά στην προβλάστηση καρπών και στην αναδάσωση του Υμηττού με εθελοντικές δράσεις. Φωτεινή Κυριακού, Καθηγήτρια Δευτεροβάθμιας Εκπαίδευσης, 1ο Γυμνάσιο Καισαριανής
Χωρίς αμφιβολία με βοήθησε ποικιλότροπος στο να αντιληφθώ και να κατανοήσω κάποιες βασικές έννοιες αναφορικά με το πεδίο για την προστασία των δασών, δεδομένου ότι το γνωστικό μου αντικείμενο είναι διαφορετικό. Επιπλέον οι πρωτοβουλίες που πραγματοποιούνται για την προστασία των δασών σε διεθνή επίπεδο είναι άξιες λόγου. Εν κατακλείδι, η εφαρμογή των νέων τεχνολογιών στήριξης των προγραμμάτων διαχείρισης των δασών είναι πολύτιμο εργαλείο και για την κατά επέκταση προστασία των δασών. Σπυριδούλα Ροβίση, Οικονομολόγος
Παρόλου που η επαγγελματική μου ιδιότητα δεν σχετίζεται άμεσα με το αντικείμενο του συγεκριμένου προγράμματος, η παρακολούθηση των ενοτήτων συνέβαλλε στην αποκόμιση γενικών γνώσεων σε θέματα γύρω απο το περιβάλλον. Σοφία Πίτσιου, Κοινωνιολόγος
Θεωρώ πολύ σωστό και σαφή τον τρόπο προσέγγισης του μαθήματος για την προστασία των δασών, την κατανόηση των βασικών ιδιοτήτων των δασών καθώς και τις πιθανότητες ανάπτυξης που προκύπτουν. Η ύπαρξη δασών και η ορθή διαχείρισή τους είναι υψίστης σημασίας για το επάγγελμα μου (Μηχανικός Μεταλλείων Μεταλλουργών), καθώς μετά την εκμετάλλευση των λατομείων, πρέπει να γίνεται αποκατάσταση των χώρων και δεντροφύτευση με τα κατάλληλα είδη στην εκάστοτε περιοχή. Τέλος, θεωρώ πολύ σημαντική την ανάπτυξη και την πράσινη επιχειρηματικότητα που μπορούν να προσφέρουν τα δάση (πάντα με περιβαλλοντικές ευαισθησίες), και θεωρώ πως θα αποτελέσουν σημεία δημιουργικότητας ιδίως για τις νεότερες γενεές. Παρασκευή Αγγελετοπούλου, Μηχανικός Μεταλλείων Μεταλλουργών

Μεγάλη ικανοποίηση και συγχαρητήρια που μας δώσατε την ευκαιρία να συνειδητοποιήσουμε το από εδώ και πέρα σε ότι έχει να κάνει με τα δάση το περιβάλλον και όχι μόνο. Παρασκευή Πράπα, Φιλόλογος
Εργάζομαι στο Δήμο Τρίπολης στον οποίο ανήκει ένα μεγάλο μέρος του ορεινού όγκου του Μαινάλου. Όλα τα μαθήματα αυτού του κεφαλαίου ήταν πολύ ενδιαφέροντα αλλά κυρίως η διαχείριση των δασών. Δυστυχώς δεν μπορώ να τα εφαρμόσω στην εργασίας μου σ΄ αυτή τη θέση που έχω αυτή τη στιγμή, ίσως στο μέλλον. Παναγιώτα Μητροπούλου, Τοπογράφος Μηχανικός Τ.Ε.
Σαν επαγγελματίας που απασχολούμαι στον χώρο της παραγωγής ενέργειας από ΑΠΕ είναι χρήσιμο να είμαι ενήμερος για τις εναλλακτικές μεθόδους διαχείρισης των περιβαλλοντικών πόρων. Αργύριος Γεωργούσης, Ηλεκτρολόγος
Το αντικείμενο του μαθήματος «Προστασία των Δασών» παρουσιάζει μεγάλο ενδιαφέρον ειδικά για κάποιον που διαμένει σε μια χώρα σαν την Ελλάδα και είναι προφανές ότι όλα αυτά μπορούν να εφαρμοστούν. Το επάγγελμα του Χημικού μηχανικού δεν είναι άμεσα συνδεδεμένο με αυτές τις εφαρμογές όμως σχετίζεται με τις επιπτώσεις της εφαρμογής τους και μη, όπως λόγου χάρη με την κλιματική αλλαγή. Είναι πάντα ενδιαφέρον και πολύ σημαντικό να εμπλουτίζονται οι γνώσεις σε ένα τόσο σημαντικό αντικείμενο το όποιο είναι πολύ πιθανό να αξιοποιήσει ένας Χημικός μηχανικός στην καριέρα του. Παναγιώτα–Μαρία Ελένη, Χημικός Μηχανικός, ΥΔ

Ευελπιστώ το περιεχόμενο του μαθήματος να με βοηθήσει στη μετέπειτα επαγγελματική μου πορεία. ¨Κατά τη γνώμη μου, όλα τα σημεια του μαθήματος ήταν σημαντικά. Η προστασία των δασών΄αλλά και η σωστή διαχείρηση αυτών μπορούν να συμβάλουν στη βελτίωση της ποιότητας της ζωής μας. Μάρθα Μαλούδη, Φοιτήτρια Γεωπονίας ΑΠΘ

Το περιεχόμενο του μαθήματος με βοήθησε να μάθω πολλές πληροφορίες για το Δάσος, να ξέρω που μπορώ να ψάξω να βρω επιπλέον στοιχεία. Επειδή αυτό το διάστημα δεν είμαι σε σχολείο δε μπορώ να χρησιμοποιήσω όσα έμαθα στη πράξη. Όμως το υλικό είναι πολύ καλό και θα μπορέσω να το ενσωματώσω σε μαθήματα μου. Διδάσκω τις Νέες Τεχνολογίες σε παιδιά και είναι καλό να γνωρίζουν για τα Δάση και να μπορούν και τα ίδια να μπαίνουν στο Διαδίκτυο και να βρίσκουν πληροφορίες. Ελένη Κρυσταλλόγιαννη, Εκπαιδευτικός Πληροφορικής

Η προστασία δασών, αποτελεί μία προσπάθεια ολιστικής προσέγγισης της διαχείρισης φυσικών πόρων, όχι μόνο ως πηγή εσόδων και οικονομικού κέρδους, αλλά και ως μακροπρόθεσμης προοπτικής για αειφόρο ανάπτυξη. Από αυτήν την οπτική διάσταση, η προστασία των δασών ανοίγει νέους ορίζοντες στην ανάπτυξη και διαχείριση του δάσους με σεβασμό στο περιβάλλον και στις επόμενες γενιές. Ανδρέας Κοτρίδης, Οικονομολόγος, Καθηγητής Δευτεροβάθμιας Εκπαίδευσης, ΓΕΛ Φιλώτα Φλώρινας

Το αντικείμενο της προστασίας των δασών αποτελεί αποτελεί έναν τομέα στον οποίο πρέπει να δοθεί ιδιαίτερη προσοχή στη χώρα μας και απαιτείται η ευαισθητοποίηση όλων μας. Παράλληλα, στο ευρύτερο πλαίσιο της Περιβαλλοντικής ευαισθητοποίησης η Περιβαλλοντική Επιστήμη είναι ένας τομέας της Επιστήμης του Χημικού Μηχανικού που είχα τη δυνατότητα να συναντήσω κατά τη διάρκεια της φοίτησής μου στο ΕΜΠ, εντούτοις δεν είχα έκτοτε παρακολουθήσει και θεωρώ ότι μου προσέφερε πρόσθετη γνώση. Στην παρούσα φάση διεξάγω τη διδακτορική μου διατριβή στο Εργαστήριο Σχεδιασμού και Ανάλυσης Διεργασιών και Συστημάτων της Σχολής Χημικών Μηχανικών του ΕΜΠ. Ένα από τα ερευνητικά ενδιαφέροντα του εργαστηρίου αποτελεί και η ανάλυση των αέριων ρύπων και η κλιματική αλλαγή. Η ενασχόληση μου με αυτό τον τομέα θα μπορούσε να είναι ένα επόμενο βήμα της επαγγελματικής μου σταδιοδρομίας. Ιωάννα Κατσαβού, Χημικός Μηχανικός

Οι πληροφορίες που βρήκα στην παρούσα θεματική ενότητα με βοήθησαν να κατανοήσω σε βάθος την καίρια σημασία που έχουν τα δάση στην διατήρηση της ευημερίας του πλανήτη. Ιωάννης Ξηνταρόπουλος, Μεταπτυχιακός Φοιτητής, Παν. Θεσσαλίας
Στα πλαίσια τον προγραμμάτων τις ευρωπαϊκής ένωσης διεκπεραιώνονται στα σχολεία περιβαλλοντικά προγράμματα για τους μαθητές. Μιας και αναλαμβάνω τέτοια προγράμματα με βοήθησε στο να ενημερωθώ πάνω σε θέματα που είναι μέρος τον Projekts και να επιμορφωθώ ώστε να μπορώ να μεταδώσω επίκαιρες πληροφορίες κ στοιχεία στους μαθητές. Θωμαή Πέλκα, Εκπαιδευτικός
Tο περιεχόμενο της ενότητας ήταν ιδιαίτερα ενδιαφέρον και βοήθησε στην ευρύτερη γνώση του αντικειμένου. Ελισάβετ Μπουλούμπαση, Γεωπόνος
Παρόλο που δεν εργάζομαι έτσι ώστε να συμπεριλάβω το περιεχόμενο αυτού του μαθήματος στην εργασία μου, θεωρώ ότι οι θεματικές ενότητες αυτού του μαθήματος με βοήθησαν να εμπλουτίσω τις γνώσεις μου σε ένα γνωστικό αντικείμενο που σπούδασα. Επίσης, θεωρώ πως μου έθεσαν προβληματισμούς σχετικά με το ποια θα πρέπει να είναι η συμβολή μας στην προστασία των δασών, όχι μόνο σε τοπικό αλλά κυρίως σε ατομικό επίπεδο. Τέλος, θα ήθελα να σας ευχαριστήσω για τις τόσο ενδιαφέρουσες πληροφορίες που μου μεταδώσατε και σας παροτρύνω να συνεχίσετε με έναν επιπλέον κύκλο σεμιναρίων. Φανή Πανταζή, Απόφοιτη του Τμήματος Δασοπονίας και Δ.Φ.Π. ΤΕΙ Λαμίας

Το μάθημα με βοήθησε να μάθω τις προεκτάσεις των ανθρώπινων ενεργειών και παρεμβάσεων στη φύση, να αποσαφηνίσω κάποιους όρους και να αντιληφτώ την επιτακτική σήμερα ανάγκη για προστασία της φύσης που πρέπει να καταστεί αναγκαία προτεραιότητα για όλους μας έτσι ώστε η έννοια της αειφορίας να διαπεράσει όλους τους τομείς των ανθρώπινων δραστηριοτήτων. Νικόλαος Φυντανίδης, Καθηγητής Φυσικής Αγωγής

Τα έξι κεφάλαια του μαθήματος Προστασία Δασών, με βοήθησαν να βελτιώσω τις γνώσεις μου και να μάθω πολλά περισσότερα και άγνωστα για μένα,γύρω από την υγεία των δασών και την συμβολή τους στην βελτίωση της ποιότητας της ζωής και όχι μόνο. Σας ευχαριστώ. Ανδρέας Χ. Αντωνόπουλους, Συνταξιούχος
Λίγο πολύ το περιεχόμενο του μαθήματος μου ήταν γνωστό διότι έχω σπουδάσει Μηχανικός Περιβάλλοντος μου υπενθύμισε όμως βασικές έννοιες που έχουν να κάνουν με τα δάση. Μάριος Θεοδωρακόπουλος, Διδακτορικός Φοιτητής Πολυτεχνείου Πατρών 

Το περιεχόμενο του εν λόγω μαθήματος θεωρώ ότι βοηθάει στην εμβάθυνση των γνώσεων και πληροφοριών σχετικά με το ζήτημα της προστασίας των δασών και ήταν αρκετά καλό, με ιδιαίτερες και εξειδικευμένες γνώσεις και αρκετά καλά διατυπωμένο. Πολλές από τις πληροφορίες μπορούν να χρησιμοποιηθούν για σεμινάρια και επιμορφωτικές συζητήσεις. Στα πλαίσια του μαθήματος μας δίνεται ευκαιρία για μια προσπάθεια ευαισθητοποίησής μας όσον αφορά το περιβάλλον και ειδικότερα την προστασία των δασών. Μαρία Κόκκαλη, Γεωπόνος
Διεύρυνση των γνώσεων, περαιτέρω εμβάθυνση διαφόρων θεμάτων. Σημαντικότερο κεφάλαιο η αειφόρος διαχείριση των δασών. Χρήστος Κακαλέτρης, Δασοπόνος Δ.Υ.
Η Προστασία των Δασών είναι ζήτημα υψίστης σημασίας και θα πρέπει να ληφθεί σοβαρά υπόψη από τον καθένα μας καθώς και τους αρμόδιους φορείς. Η παρακολούθηση του συγκεκριμένου μαθήματος μου προσέφερε σημαντική γνώση την οποία θα μπορούσα να χρησιμοποιήσω στην πορεία της επαγγελματικής μου σταδιοδρομίας. Βασιλική Οικονομοπούλου, Χημικός Μηχανικός Ε.Μ.Π.
Το μάθημα με βοήθησε αρκετά και πιστεύω ότι θα το χρησιμοποιήσω τόσο στην προσωπική μου ζωή όσο και στην επαγγελματική μου. Σας ευχαριστώ που μου δώσατε την ευκαιρία να το παρακολουθήσω. Δήμητρα Παχίδη, Φοιτήτρια ΤΕΙ Πατρών
Το περιεχόμενο του μαθήματος με βοήθησε να καταλάβω πως ακόμη και έννοιες όπως το δάσος μπορούν να αποκτήσουν οικονομική χροιά και να εντάξουν εργατικό δυναμικό. Θεοδώρα Καρρά, Μεταπτυχιακή Φοιτήτρια, Ε.Μ.Π.
Το περιεχόμενο του μαθήματος «Προστασία Δασών» με βοήθησε να αποκτήσω μια γενική εικόνα για τα δάση, την ανάγκη προστασίας και καλύτερης διαχείρισής τους, αλλά και για τη συμβολή της τεχνολογίας στους τομείς αυτούς. Δημήτριος Φουρτούνης, Φοιτητής Ε.Μ.Π.

Είναι ενθαρρυντικό αυτή τη δύσκολη εποχή που διανύουμε να παρέχεται απλόχερα η γνώση και η επιστημονική πληροφορία στον κόσμο. Λόγω του μεταπτυχιακού που κάνω αυτήν την περίοδο πολλά από τα παραπάνω κεφάλαια που μελετήσαμε, έχω ήδη εκτενώς ασχοληθεί. Όμως διάφορα στοιχεία και διεθνή παραδείγματα μου ήταν άγνωστα και ομολογώ ότι με ιδιαίτερη χαρά και ενδιαφέρον τα μελέτησα. Είναι αξιόλογη η προσπάθειά και η πολύτιμη βοήθεια σας στη γνώση μας και εύχομαι να συνεχίσετε με το ίδιο ρυθμό και το ανάλογο ζήλο τη μετάδοση της στα χρόνια που έρχονται. Σας ευχαριστώ. Σμαράγδα Μαυρομμάτη, Αρχιτέκτων Tοπίου, Μεταπτυχιακή Φοιτήτρια, Χαροκόπειο Πανεπιστήμιο
Η ανάπτυξη των ανθρωπίνων κοινωνιών, που βασίστηκε στο ιδεολόγημα ότι ο άνθρωπος με μέσο την τεχνολογία θα μπορούσε να καθυποτάξει τη φύση και να απελευθερωθεί από τα «δεσμά» του φυσικού περιβάλλοντος, οδήγησε σε αυτό που σήμερα ονομάζουμε οικολογική κρίση. Η οικολογική κρίση αναγνωρίζεται ως περιβαλλοντική αλλά και κοινωνική και στις μέρες μας, είναι ευρέως αποδεκτό, ότι μόνο η συστημική αντίληψη του φυσικού περιβάλλοντος από τους μαθητές θα αυξήσει την περιβαλλοντική ευαισθησία και θα οξύνει την ικανότητά τους να αντιλαμβάνονται τις συνέπειες που έχουν οι ανθρωπογενείς δραστηριότητες στον πλανήτη μας. Η οικολογική κρίση αναγνωρίζεται διεθνώς ταυτόχρονα ως περιβαλλοντική αλλά και κοινωνική όπως αναφέρεται και στη «Χάρτα του Βελιγραδίου». Μια διαπίστωση που τα τελευταία χρόνια αποδεικνύεται όλο και περισσότερο αληθινή. Κοινή είναι πια η πεποίθηση ότι τα περιβαλλοντικά προβλήματα σχετίζονται με θέματα που αφορούν στη δομή της κοινωνίας και στην ιεράρχηση οικονομικών και πολιτικών στόχων. Το περιεχόμενο του μαθήματος «Προστασία Δασών» ήταν πολύ ενδιαφέρον και το θέμα του ιδιαίτερα επίκαιρο. Χαρακτηριστικά θα πρέπει να αναφερθεί τα στοιχεία οποία αναφέρονταν στα μαθήματα καθώς και η ενδιαφέρουσα σχετική αναλυτική βιβλιογραφία του πεδίου. Πολλές διαστάσεις του θεματικού πεδίου (αν όχι οι περισσότερες) μπορούν να ενσωματωθούν στη δουλειά μου (εκπαιδευτικός) ιδιαίτερα στα πλαίσια της διαθεματικής προσέγγισης της εκπαίδευσης με το ΔΕΠΠΣ (Διαθεματικό Ενιαίο Πλαίσιο Προγράμματος Σπουδών). Μιχαήλ Καλογιαννάκης, Εκπαιδευτικός, Πανεπιστήμιο Κρήτης
Το μάθημα με βοήθησε να κατανοήσω με ποιον τρόπο οι νέες τεχνολογίες χρησιμοποιούνται στα προγράμματα διαχείρισης των δασών. Σταματία Αλωνιστιώτη, Σχεδιάστρια
Το περιεχόμενο της ενότητας ήταν πολύ ενδιαφέρον και αποτέλεσε κίνητρο για αναζήτηση περισσοτέρων πληροφοριών μέσω του διαδικτύου. Περισσότερο επικεντρώθηκα στις νομοθετικές πρωτοβουλίες και δράσεις για το μέλλον των δασών και ιδιαίτερα στις δράσεις της Ελλάδας. Άννα Μαλαπάνη, Γεωπόνος
Με τα συγκεκριμένα μαθήματα, απέκτησα γνώσεις οι οποίες αν δεν μου χρησιμεύσουν σε επαγγελματικό επίπεδο, σίγουρα θα μου χρησιμεύσουν στο εκτιμήσω ακόμη παραπάνω το περιβάλλον στο οποίο ζούμε, κάτι το οποίο είναι και το πιο σημαντικό. Γρηγόρης Μαθιουδάκης, Μηχανολόγος Μηχανικός

Το μάθημα Προστασία των Δασών το επέλεξα γιατί μέσα από τις σελίδες του μαθαίνεις για το δασικό οικοσύστημα και την βιοποικιλότητά του, τους διαχρονικούς μύθους, τους τρόπους αξιολόγησης της υγείας των δασών, κεφάλαιο το οποίο το βρήκα προσωπικά πολύ ενδιαφέρον, για την προστασία και την διαχείριση των δασών μέτρα τα οποία είναι άρρηκτα συνδεδεμένα μεταξύ τους γιατί μέσω της σωστής προστασίας των δασών θα υπάρξει μια ορθή διαχείριση τους τόσο για το σήμερα όσο και για το μέλλον. Ευαγγελία Νιτσοτόλη, Πτυχιούχος Μηχανικός Γεωτεχνολογίας και Περιβάλλοντος

Η γνώση που απέκτησα από αυτήν την ενότητα με βοηθά στο να κατανοήσω καλύτερα τον ρόλο του δάσους στην οικονομία αλλά και στο περιβάλλον και άρα στην καλύτερη διαχείριση προγραμμάτων που αφορούν το δάσος. Ο ρόλος του δάσους τόσο με τη μορφή δασικών εκτάσεων όσο και με τη μορφή της αστικής δασοπονίας, ιδιαίτερα της τελευταίας, με βοηθά να κατανοώ και να αξιολογώ καλύτερα προτάσεις προς ένταξη στο ΕΣΠΑ που αφορούν τη βελτίωση αστικών περιοχών. Δημήτριος Μουλούδης, Γεωπόνος, Ενδιάμεση Διαχειριστική Αρχή Ανατολικής Μακεδονίας-Θράκης
Το μάθημα Προστασία Δασών με βοήθησε σημαντικά στον εμπλουτισμό τόσο των γενικών μου γνώσεων καθώς και στη διευκρίνηση αποριών μου. Επίσης, αποτέλεσε εφαλτήριο για παραπάνω έρευνα και αναζήτηση πληροφοριών και γνώσεων. Σοφία-Άρτεμις Παπαθεοδώρου, Πτυχιούχος Γεωπονίας
Το περιεχόμενο του μαθήματος είναι άμεσα συνυφασμένο με το αντικείμενό μου, που είναι η Δασοπονία και Διαχείριση Φυσικού Περιβάλλοντος. Σε αυτό το επίπεδο έδωσε μια διαφορετική και πιο σφαιρική διάσταση σε σκόρπιες γνώσεις και απόψεις που περισυλλέξαμε τόσα χρόνια στη σχολή. Όσο αφορά τις διαστάσεις, δε θεωρώ ότι μπορούμε να ρίξουμε ουσιαστική βαρύτητα σε κάποια εκ των τριών – περιβαλλοντική, οικονομική, κοινωνική – αφού η κάθε μία αποτελεί σημαντικό και αδιάσπαστο κομμάτι του παζλ. Όμως, επειδή η ρίζα του κακού συνήθως είναι η άγνοια, θα ήθελα να υπερτονιστεί το κοινωνικό κομμάτι με σκοπό την ευρύτερη ευαισθητοποίηση του κόσμου μπροστά στα τεράστια οφέλη που μπορεί να προσφέρει ένα δάσος. Ο σεβασμός προέρχεται από τη γνώση και η γνώση οδηγεί στην ορθή διαχείριση, οργανωμένα ή και μεμονωμένα. Ο τρόπος με τον οποίο μπορούμε να ενσωματώσουμε τις πληροφορίες του σεμιναρίου είναι το ολιγοήμερο “Δασικό Σχολείο” που θα οργανωθεί την ερχόμενη άνοιξη από τον Όμιλο Φίλων Κυνηγών Ακτής Θερμαϊκού, ο οποίος ανήκει στον Κυνηγετικό Σύλλογο Θεσσαλονίκης. Επιπλέον, στο Δήμο Θερμαϊκού γίνεται μία προσπάθεια για την συλλογή στοιχείων από τους γεωργικούς συνεταιρισμούς, στοιχεία τα οποία με την επεξεργασία τους και τη βοήθεια της Γεωπονικής Σχολής του ΑΠΘ, να οδηγήσουν σε μια πρωτότυπη μελέτη και παρουσίαση αυτής  σε ημερίδα σχετικά με τις πολλές αγροτικές περιοχές του δήμου. Σκοπός, είναι να προωθηθεί η αγρο-δασοπονία, οι βιολογικές καλλιέργειες και όποιες άλλες μέθοδοι και διαχειριστικά μέτρα κρίνουμε σκόπιμα. Συν τοις άλλοις, η Γερμανική εταιρεία Autev Engineering Α.Ε. η οποία ειδικεύεται σε Ανανεώσιμες Πηγές Ενέργειας , όπως τα φωτοβολταϊκά και τα αιολικά πάρκα, έχει μεγάλη δράση και στον τομέα των pellets τα οποία προσπαθούν να βρουν τρόπο να παράγονται και στην Ελλάδα από ελληνικά προϊόντα. Το κέρδος γνώσεων είναι ο μοναδικός τρόπος για τη συμβολή σε όλα τα παραπάνω και η ορθή διαχείριση, μονόδρομος των στόχων που έχουμε θέσει. Κωνσταντίνα Μαλλιάρου, Δασοπονία και Διαχείριση Φυσικού Περιβάλλοντος, Εταιρεία Autev Engineering, Θεσσαλονίκη

